ਅਪਰਾਜਿਤਾ ਨੇ ਕੋਵਿਡ ਕਰਕੇ ਆਪਣੇ ਪਤੀ ਨੂੰ ਗੁਆਇਆ ਹੈ । 

ਅਜਿਹੀ ਔਖੀ ਘੜੀ 'ਚ ਅਪਰਾਜਿਤਾ ਨੇ ਲਖਨਊ ਵਿੱਚ ਮੁਫ਼ਤ ਲਾਸ਼ ਵਾਹਨ ਸੇਵਾ "ਇੱਕ ਕੋਸ਼ਿਸ਼ ਅਜਿਹੀ ਵੀ" ਸ਼ੁਰੂ ਕਰਨ ਵਾਲੀ ਵਰਸ਼ਾ ਨੂੰ ਫੋਨ ਲਗਾ ਕੇ ਮਦਦ ਦੀ ਗੁਹਾਰ ਲਗਾਈ। ਵਰਸ਼ਾ ਅਤੇ ਉਨ੍ਹਾਂ ਦੀ ਟੀਮ ਤੁੰਰਤ ਹਾਜ਼ਿਰ ਹੋ ਗਈ ਅਤੇ ਅਪਰਾਜਿਤਾ ਦੇ ਪਤੀ ਦੀ ਲਾਸ਼ ਸ਼ਮਸ਼ਾਨ ਘਾਟ ਲੈ ਗਏ। 

ਅਪਰਾਜਿਤਾ ਇਕੱਲਿਆ ਆਪਣੇ ਪਤੀ ਦਾ ਦਾਹ ਸਸਕਾਰ ਕਰਨ ਪਹੁੰਚੀ ਪਰ ਵਰਸ਼ਾ ਵਰਮਾ ਨੇ ਉਨ੍ਹਾਂ ਨੂੰ ਇਕੱਲਾ ਮਹਿਸੂਸ ਨਹੀਂ ਹੋਣ ਦਿੱਤਾ। 

ਅਪਰਾਜਿਤਾ ਅਜੇ ਵੀ ਸਦਮੇ ਤੋਂ ਉਭਰ ਨਹੀਂ ਸਕੀ ਹੈ ਪਰ ਉਨ੍ਹਾਂ ਨੇ ਦੱਸਿਆ, "ਵਰਸ਼ਾ ਮੇਰੇ ਨਾਲ ਸੀ, ਉਹ ਮੇਰੇ ਨਾਲ ਖੜ੍ਹੀ ਰਹੀ। ਭਾਵੇਂ ਉਹ ਮੈਨੂੰ 30 ਸਕਿੰਟ ਲਈ ਫੜ੍ਹ ਕੇ ਖੜ੍ਹੀ ਰਹੀ ਹੋਵੇ, ਪਰ ਮੈਨੂੰ ਉਸ ਪਲ ਇਕੱਲਾ ਮਹਿਸੂਸ ਨਹੀਂ ਹੋਇਆ।"

ਵਰਸ਼ਾ ਸ਼ਰਮਾ ਆਪਣੀ ਟੀਮ ਨਾਲ। 

6 ਦਿਨ ਪਹਿਲਾਂ ਵਰਸ਼ਾ ਵਰਮਾ ਨੇ ਲਖਨਊ ਵਿੱਚ ਆਪਣੀ ਇੱਕ ਕਰੀਬੀ ਦੋਸਤ ਮੇਹਾ ਸ਼੍ਰੀਵਾਸਤਵ ਨੂੰ ਗੁਆ ਦਿੱਤਾ ਸੀ। ਮੇਹਾ 38 ਸਾਲ ਦੀ ਸੀ ਅਤੇ ਕੋਵਿਡ ਪੀੜਤ ਹੋਣ ਕਰਕੇ ਸਾਹ ਲੈਣ ਵਿੱਚ ਦਿੱਕਤ ਕਾਰਨ ਉਨ੍ਹਾਂ ਦੀ ਮੌਤ ਹੋ ਗਈ। 

ਮੇਹਾ ਨੂੰ ਖ਼ੁਦ ਵਰਸ਼ਾ ਨੇ ਮੁਖ-ਅਗਨੀ ਦਿੱਤੀ ਅਤੇ ਉੱਥੇ ਉਨ੍ਹਾਂ ਨੇ ਫਿਰ ਆਪਣੀ ਵਚਨਬੱਧਤਾ ਦੁਹਰਾਈ ਕਿ ਉਹ ਕੋਵਿਡ ਨਾਲ ਆਪਣੇ ਰਿਸ਼ਤੇਦਾਰਾਂ ਨੂੰ ਗੁਆਉਣ ਵਾਲੇ ਲੋਕਾਂ ਦੀ ਮਦਦ ਕਰੇਗੀ। 

'ਲਾਸ਼ ਨੂੰ ਕੋਈ ਹੱਥ ਲਗਾਉਣ ਨਹੀਂ ਆਉਂਦਾ'। 

ਕੋਵਿਡ ਦੇ ਨਵੇਂ ਵਾਇਰਸ ਦਾ ਖ਼ੌਫ਼ਨਾਕ ਹਮਲਾ ਅਤੇ ਲਾਗ ਫੈਲਣ ਦੇ ਡਰ ਨਾਲ ਕੋਵਿਡ ਪੀੜਤ ਲੋਕਾਂ ਤੋਂ ਉਨ੍ਹਾਂ ਦੇ ਪਰਿਵਾਰ ਵਾਲੇ ਦੂਰ ਰਹਿਣ ਲਈ ਮਜਬੂਰ ਹਨ। 

ਅੰਤਮ ਸੰਸਕਾਰ ਵਿੱਚ ਵੀ ਪਰਿਵਾਰ ਦੇ ਲੋਕ ਨਹੀਂ ਪਹੁੰਚ ਰਹੇ। ਵਰਸ਼ਾ ਆਪਣੇ ਤਜਰਬੇ ਨੂੰ ਯਾਦ ਕਰਦਿਆਂ ਦੱਸਦੀ ਹੈ, "ਕੀ ਕਹੀਏ, ਅਸੀਂ ਤਾਂ ਉਨ੍ਹਾਂ ਪਰਿਵਾਰਾਂ ਵਿੱਚੋਂ ਵੀ ਲਾਸ਼ਾਂ ਚੁੱਕੀਆਂ ਹਨ, ਜਿੱਥੇ ਪੂਰਾ ਪਰਿਵਾਰ ਬਾਹਰ ਖੜ੍ਹਾ ਹੋ ਕੇ ਸਾਡਾ ਵੀਡੀਓ ਬਣਾਉਂਦਾ ਰਿਹਾ ਪਰ ਪੀਪੀਈ ਕਿੱਟ ਵਿੱਚ ਰੱਖ ਲਾਸ਼ ਨੂੰ ਹੱਥ ਲਗਾਉਣ ਨਹੀਂ ਆਉਂਦਾ ਹੈ।"

ਵਰਸ਼ਾ ਨੇ ਪਿਛਲੇ ਦੋ ਸਾਲਾਂ ਤੋਂ ਲਾਵਾਰਿਸ ਲਾਸ਼ਾਂ ਦਾ ਅੰਤਿਮ ਸੰਸਕਾਰ ਕਰਨ ਦਾ ਸ਼ੁਰੂ ਕੀਤਾ ਸੀ। ਪਰ ਪਿਛਲੇ ਸਾਲ ਤੋਂ ਕੋਰੋਨਾ ਸੰਕਟ ਨੇ ਉਨ੍ਹਾਂ ਦੇ ਕੰਮ ਦਾ ਦਾਇਰਾ ਵਧਾ ਲਿਆ ਹੈ। 

ਹਾਲਾਂਕਿ ਅਜੇ ਵਰਸ਼ਾ ਅਤੇ ਉਨ੍ਹਾਂ ਦੀ ਦੋ ਮੈਂਬਰੀ ਟੀਮ ਕੋਲ ਵਧੇਰੇ ਸਾਧਨ ਨਹੀਂ ਹਨ। ਸਿਰਫ਼ ਇੱਕ ਕਿਰਾਏ ਦੀ ਪੁਰਾਣੀ ਵੈਨ ਹੈ, ਜਿਸ ਦੀਆਂ ਸੀਟਾਂ ਉਖਾੜ ਕੇ ਉਨ੍ਹਾਂ ਨੇ ਸਟ੍ਰੇਚਰ ਰੱਖਣ ਦੀ ਥਾਂ ਬਣਾਈ ਹੈ। 

ਮੇਹਾ ਦੀ ਮੌਤ ਤੋਂ ਬਾਅਦ ਵਰਸ਼ਾ ਆਪਣੀ ਪੀਪੀਈ ਕਿੱਟ ਪਹਿਨ ਕੇ ਰੋਜ਼ ਸਵੇਰੇ ਨਿਕਲ ਪੈਂਦੀ ਹੈ, ਉਨ੍ਹਾਂ ਨੇ ਆਪਣਾ ਫੋਨ ਨੰਬਰ ਜਨਤਕ ਕਰ ਦਿੱਤਾ ਹੈ ਅਤੇ ਮੰਗਲਵਾਰ ਨੂੰ ਉਨ੍ਹਾਂ ਨੂੰ ਲਖਨਊ ਦੀਆਂ ਵੱਖ-ਵੱਖ ਥਾਵਾਂ ਤੋਂ 9 ਲਾਸ਼ਾਂ ਨੂੰ ਲੈਣ ਲਈ ਫੋਨ ਆਏ। 
ਕੋਰੋਨਾ ਮਰੀਜ਼ਾਂ ਦੀਆਂ ਲਾਸ਼ਾਂ ਨੂੰ ਸ਼ਮਸ਼ਾਨ ਘਾਟ ਪਹੁੰਚਾਉਣ ਵਾਲੀ ਔਰਤ। 